เก็บตกการเงิน
ขายพันธบัตรออมทรัพย์ 3 ปีดอกเบี้ย 4%
6 ส.ค. 2554

ขายพันธบัตรออมทรัพย์ 3 ปีดอกเบี้ย 4%
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า สบน.จะเข้าร่วมการออกบูธในงานมหกรรมการเงินโคราช ครั้งที่ 5 ที่เอ็มซีซี ฮอลล์ เดอะมอลล์ นครราชสีมา ระหว่างวันที่ 19–21 ส.ค.นี้ เพื่อเปิดโอกาสให้ประชาชนทั่วไปจองซื้อพันธบัตรออมทรัพย์ ซึ่งมีวงเงินรวมไม่เกิน 500 ล้านบาท มีอายุ 3 ปี ดอกเบี้ยคงที่ปีละ 4% กำหนดวงเงินซื้อขั้นต่ำรายละ 1 หมื่นบาท สูงสุดไม่เกิน 1 ล้านบาท และจะจำหน่ายให้ประชาชนผู้สนใจทั่วไปที่เข้าร่วมในงาน โดยไม่จำกัดเฉพาะผู้สูงอายุ ซึ่งมีธนาคารกรุงไทยเป็นผู้จัดจำหน่าย
ขณะที่ประชาชนทั่วไปสามารถจองซื้อและสามารถชำระค่าพันธบัตรออมทรัพย์ได้ที่ธนาคารกรุงไทยทุกสาขาระหว่างวันที่ 22–24 ส.ค.นี้
พร้อมกันนี้ สบน.ได้เปิดช่องทางให้สอบถามข้อมูลที่เกี่ยวข้องกับตราสารหนี้ภาครัฐได้หลายช่องทาง ทั้งโทรศัพท์ เว็บไซต์ เกี่ยวกับพันธบัตรออมทรัพย์ ตลอดจนตราสารหนี้อื่นๆ ของภาครัฐ
นายจักรกฤศฏิ์ กล่าวว่า ในปีงบประมาณ 2554 นี้ สบน.ได้พัฒนาตลาดตราสารหนี้ในเชิงลึกให้มากขึ้น โดยเพิ่มผลิตภัณฑ์ทางการเงินที่มีความซับซ้อนมากขึ้น เพื่อยกระดับคุณภาพของตลาดตราสารหนี้ให้มีความเป็นสากล และเตรียมพร้อมสำหรับภาวะตลาดการเงินที่อาจผันผวนในอนาคต และได้ออกพันธบัตรรัฐบาลดอกเบี้ยคงที่ รุ่นอายุ 50 ปีครั้งแรกเมื่อเดือน มี.ค. และพันธบัตรชดเชยเงินเฟ้อ (ไอแอลบี) เดือน ก.ค.ที่ผ่านมา อีกทั้งยังมีแผนที่จะจำหน่ายพันธบัตรออมทรัพย์ผ่านตู้เอทีเอ็มในเดือน ก.ย.ที่จะถึงนี้ด้วย
ธอส.เดินหน้าระดมเงินทั้งปี 2 หมื่นล้าน
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เปิดเผยว่า ธนาคารได้ขยายเวลาโครงการเงินฝากซูเปอร์ออมทรัพย์พิเศษที่จ่ายดอกเบี้ยสูง 3% และหากมีรายได้ดอกเบี้ยไม่ถึง 2 หมื่นบาท ไม่ต้องเสียภาษี จากที่สิ้นสุดลง ขยายออกไปเป็นวันที่ 31 ส.ค.นี้ หลังจากพบว่าในช่วง 1 เดือนแรกที่เปิดตัวโครงการมียอดเงินฝากเพิ่มขึ้นกว่า 1.31.4 หมื่นล้านบาท ขณะที่เป้าหมายระดมเงินฝากทั้งปีอยู่ที่ 2 หมื่นล้านบาท จึงเชื่อว่าทั้งปีจะสามารถระดมเงินฝากได้สูงกว่าเป้าหมายที่ตั้งไว้อย่างแน่นอน ปัจจุบันมีเงินฝากทั้งสิ้น 5.5 แสนล้านบาท
“เงินฝากชุดนี้ตอบโจทย์ความต้องการของผู้ฝากเงินออมทรัพย์ได้ เพราะให้ผลตอบแทนดีใกล้เคียงหรือมากกว่าเงินฝากประจำ แต่ก็ถอนมาใช้ได้” นายวรวิทย์ กล่าว